**Министерство на регионалното развитие и благоустройството**

**М О Т И В И**

**за разработване на проект на Наредба за изменение и допълнение на Наредба № РД-02-20-2 от 2017 г. за планиране и проектиране на комуникационно-транспортната система на урбанизираните територии** (обн., ДВ, бр. 7 от 2018 г.; попр., бр. 15 от 2018 г.; изм. и доп., бр. 98 от 2018 г.; изм. и доп. ДВ, бр.79 от 2022 г.)

1. **Причини, които налагат приемането на нормативния акт**

Наредба № РД-02-20-2 от 20 декември 2017 г. за планиране и проектиране на комуникационно-транспортната система на урбанизираните територии (Наредба № РД-02-20-2 от 2017 г.) на министъра на регионалното развитие и благоустройството е издадена на основание чл. 75, ал. 4 от Закона за устройство на територията. В Министерството на регионалното развитие и благоустройството е получено писмо с препоръки за отстраняване на несъответствие в използваната терминологията за категоризиране по видове кръговите кръстовища и по отношение на стойностите на основните им геометрични характеристики с разпоредбите на Наредба № РД-02-20-2 от 28 август 2018 г. за проектиране на пътища (обн., ДВ, бр. 79 от 2018 г.) (Наредба № РД-02-20-2 от 2018 г.). Във тази връзка се извърши преглед и се разработи проект на Наредба за изменение и допълнение (НИД) на Наредба № РД-02-20-2 от 2017 г., с оглед прецизиране на изискванията на Наредба № РД-02-20-2 от 2018 г. и Наредба № 2 от 17.01.2001 г. за сигнализация на пътищата с пътна маркировка (обн., ДВ, бр. 13 от 2001 г.). С преходните и заключителни разпоредби на проекта на НИД ще се извърши изменение и допълнение в Наредба № РД-02-20-2 от 2018 г. В Преходните и заключителни разпоредби на същата наредба се създава § 5б, който предвижда разпоредбите на чл. 129 и 130 да се прилагат за инвестиционни проекти, за които производството по одобряване на инвестиционен проект и производството по издаване на разрешение за строеж започва след 01.10.2025 г., а започнатите производства да се довършват по досегашния ред. Този срок е обвързан със срока, в който е предвидено да влезе в сила НИД на Наредба № РД-02-20-2 от 2017 г.

1. **Цели, които се поставят с приемането на нормативния акт.**

Основна цел на проекта на наредбата е уеднаквяване на използваната терминология в двете наредби и прецизиране на изискванията за проектиране на кръгови кръстовища в урбанизираните територии.

1. **Финансови и други средства, необходими за прилагането на нормативния акт.**

За приемането на НИД на Наредба № РД-02-20-2 от 2017 г. за планиране и проектиране на комуникационно-транспортната система на урбанизираните територии не са необходими финансови и други средства. Издаването на наредбата не предполага въздействие върху държавния бюджет.

1. **Очаквани резултати от прилагането на нормативния акт.**

С приемането на проекта на НИД на Наредба № РД-02-20-2 от 2017 г. за планиране и проектиране на комуникационно-транспортната система на урбанизираните територии се очакват следните резултати:

* 1. Уеднаквяване на използваната терминология в горецитираните наредби;
	2. Прецизиране на техническите параметри на кръгови кръстовища в урбанизирани територии.
1. **Анализ за съответствие с правото на Европейския съюз.**

С проекта на НИД на Наредба № РД-02-20-2 от 2017 г. за планиране и проектиране на комуникационно-транспортната система на урбанизираните територии не се въвеждат изисквания на правото на Европейския съюз.

**6. Срок за обществени консултации**

Предложеният проект на нормативен акт ще бъде публикуван на интернет страницата на Министерството на регионалното развитие и благоустройството и на Портала за обществени консултации, съгласно разпоредбата на чл. 26 от Закона за нормативните актове. Срокът за обществено обсъждане на проекта на наредба след неговото публикуване е 30 дни.